偈十六首  其一一
作者：釋士珪
朝代：宋

paragraphs: 塵融法界，念盡毗盧。
千眼頓開，纖塵不立。
遊戲寶明空海，超越菩提覺場。
善財入樓閣之門，重重無盡。
居士供蒲塞之饌，種種莊嚴。
以上妙飲食供養爲法門，以廣大願心總持爲佛事。
一一攝入，一一交參。
一一圓融，一一周徧。
理事平等，真俗混融。
凡聖同源，因果不二。
直得文殊騎獅子，入普賢鼻孔裏藏身。
普賢騎象王，入文殊眼睛裏瞌睡。
釋迦彌勒，掩耳偷鈴。
勢至觀音，抱贜叫屈。